CELEX: 62016TN0170
Language: el
Date: 2016-04-19 00:00:00
Title: Υπόθεση T-170/16: Προσφυγή της 19ης Απριλίου 2016 – Guardian Glass España, Central Vidriera κατά Επιτροπής

4.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 243/35
            
         Προσφυγή της 19ης Απριλίου 2016 – Guardian Glass España, Central Vidriera κατά Επιτροπής
   (Υπόθεση T-170/16)
   (2016/C 243/38)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα: Guardian Glass España, Central Vidriera, S.L. (Llodio, Ισπανία) (εκπρόσωποι: M. Araujo Boyd, D. Armesto Macías, A. Lamadrid de Pablo, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να διαπιστώσει το παραδεκτό της προσφυγής και των λόγων ακυρώσεως που προβάλλονται με αυτήν·
            
         
               —
            
            
               να δεχθεί τους προβληθέντες με την προσφυγή λόγους ακυρώσεως και, κατά συνέπεια, να ακυρώσει την προσβαλλόμενη απόφαση·
            
         
               —
            
            
               να διατάξει την κίνηση επίσημης διαδικασίας έρευνας σύμφωνα με το άρθρο 108, παράγραφος 2, ΣΛΕΕ, προκειμένου η προσφεύγουσα να είναι σε θέση να ασκήσει τα διαδικαστικά δικαιώματά της και η Επιτροπή να άρει επισήμως, κατά τον νόμο, τις αμφιβολίες της σχετικά με τη συμβατότητα των επίμαχων ενισχύσεων·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Η παρούσα προσφυγή στρέφεται κατά αποφάσεως της Ευρωπαϊκής Επιτροπής περί μη συμβατότητας ορισμένων ενισχύσεων υπέρ της Guardian, κοινοποιηθείσας στις ισπανικές αρχές με έγγραφο της Επιτροπής της 15ης Ιουλίου 2015, «Φορολογικές υποθέσεις στη Χώρα των Βάσκων (Álava) – Ανεπίσημο έγγραφο σχετικά με πρόσθετες αιτιάσεις αφορώσες τη συμβατότητα με τις κατευθυντήριες γραμμές του 1998» και, στη συνέχεια, κοινοποιηθείσας στην προσφεύγουσα από τις ισπανικές αρχές στις 19 Φεβρουαρίου 2016.
   Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
   
               1.
            
            
               Πρώτος λόγος
               Κατά κύριο λόγο, η προσφεύγουσα υποστηρίζει ότι η Επιτροπή εξέδωσε απόφαση με την οποία έκρινε ατομική ενίσχυση ασύμβατη με την εσωτερική αγορά κατά παράβαση του άρθρου 250 ΣΛΕΕ και της αρχής της συλλογικότητας καθόσον η απόφαση αυτή δεν λήφθηκε από το Σώμα των Επιτρόπων, και κατά παράβαση τόσο των άρθρων 108, παράγραφος 2, ΣΛΕΕ, όσο και των άρθρων 4 και 13 του κανονισμού 659/1999 (1), καθόσον δεν κίνησε την επίσημη διαδικασία έρευνας προ της εκδόσεως της αποφάσεώς της.
            
         
               2.
            
            
               Δεύτερος λόγος
               Με τον δεύτερο λόγο ακυρώσεως, ο οποίος προβάλλεται επικουρικώς, η προσφεύγουσα προβάλλει παράβαση του άρθρου 107, παράγραφος 3, ΣΛΕΕ διότι η Επιτροπή έσφαλλε κατά την εκτίμηση της συμβατότητας της ενισχύσεως με την εσωτερική αγορά.
            
         
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (EE L 83, σ. 1).